# Klavdia Lukaxevitx

Klavdia Vladimirovna Mirets-Imxenetskaia, lehen ezkontzan Lukaxevitx eta bigarren ezkontzan Khmyznikova (errusieraz: Клавдия Владимировна Мирец-Имшенецкая (Лукашевич, Хмызникова); San Petersburgo, 1859ko abenduaren 23a/abenduaren 11 – Rostov Don, 1931ko otsailaren 16a) errusiar haur literaturako idazlea eta irakaslea izan zen.

## Bizitza

San Petersburgon jaio zen ukrainar noble pobretu baten familian. Maria enperatrizaren ikastetxean egin zituen ikasketak. Han Zvezda aldizkaria eskuz idatzi zuen, eta bertan bere poemak jarri zituen.
1881eko martxoaren 7an Pamiati imperatora Aleksandra II poema argitaratu zuen Detskoie txtenie aldizkarian, Gimnazistka (Ikasle) izengoitia erabiliz. Liburu asko idatzi zituen, denak haurrentzako: ipuinak, eleberri laburrak, antzezlanak, pertsona ospetsuen biografiak. Bildumak ere osatu zituen. Birzhevyie vedomosti, Detskoie txtenie, Igruxetxka, Zaduxevnoie slovo, Rodnik, Semeinyie vstretxi, Vskhody, Juny txitatel eta beste hainbat aldizkaritan kolaboratu zuen.
1878an, graduatu ondoren, Konstantin Lukaxevitxekin ezkondu zen. 1885-1890 urteetan Irkutsken bizi izan zen senarrarekin, eta han irakasten hasi zen. Lehen ezkontzan lau seme-alaba izan zituen. 1890ean, senarra eta Jelena alaba hil zitzaizkionean, San Petersburgora itzuli zen eta lanpostu bat lortu zuen Hego Ekialdeko Trenbideen kontseiluan. Han Konstantin Khmyznikovekin ezkondu zen, Alapaievskeko Meatze Plantetako San Petersburgoko bulegoko kudeatzailearekin. 1896an Pavel semea izan zuen, geroago hidrografo bihurtu zena.
XX. mendearen hasieran, Lidia Txarskaia bezain ezaguna eta arrakastatsua zen haurrentzako egile bakarra izan zen Errusian. 1908rako, bere lanen ale kopuru osoa milioi bat eta erditik gorakoa zen.
1906ko irailean Dmitri Xostakovitx jaioberriaren amabitxi bihurtu zen. Bera izan zen irakurtzeko zaletasuna txertatu ziona.
Lehen Mundu Gerran, frontera zihoazen soldaduen seme-alabentzako aterpe bat sortu zuen.
1921ean, Errusiako Sobietar Errepublika Sozialista Federatiboko Herri Hezkuntzako Komisariotzak Lukaxevitxen lanak garaiko izpirituarekin bat ez zetozela iragarri zuen, eta bi urte geroago liburutegietatik desagertzen hasi ziren.
Rostov Donen hil zen 1931ko otsailaren 16an.

## Lan hautatuak

* Ziornyxki (1889)
* Makar (1889)
* Vesiolyie dni. Stseny iz narodnogo byta (1896)
* V selskoi xkole. Stseny dlia xkolnogo teatra (1898)
* Oborona Sevastopolia (1903)
* Azbuka – seiatel i pervoie txtenie dlia xkoly i semii (1907)
* Barin i sluga (1910)
* Xkolny prazdnik v txest triokhsotletia doma Romanovykh (1913)
* Moio miloie detstvo (1914)
* Artiuxka i Gavriuxka (1914)
* Zhizn perezhit – ne pole pereiti (1918)

## Sariak

* 1889: Friedrich Fröbel elkartearen saria (Makar ipuinarengatik)
* 1893: Friedrich Fröbel elkartearen saria (Ptitxnitsa Agafia ipuinarengatik)
* 1896: Friedrich Fröbel elkartearen saria (Rybka-koliuxka-rezvuxka ipuinarengatik)
* 1897: Friedrich Fröbel elkartearen saria (Aksiutka-nianka ipuinarengatik)

## Erreferentziak

* 1 2 (Errusieraz) «Лукашевич Клавдия Владимировна» Российская портретная галерея (Noiz kontsultatua: 2024-12-04).
* ↑ 156. Alfabeto zirilikoz idatzitako izenak euskarara aldatzeko transkripzio-sistema. Gasteiz: Euskaltzaindia (argitaratze data: 2009-02-27) (Noiz kontsultatua: 2024-12-04).
* 1 2 (Errusieraz) «Мирец-Имшенецкая Клавдия Владимировна» Генеалогическая база знаний: персоны, фамилии, хроника (Noiz kontsultatua: 2024-12-04).
* 1 2 3 4 5 6 7 (Errusieraz) «Автор: Лукашевич Клавдия» Магазин «Воскресение» (Noiz kontsultatua: 2016-07-15).
* ↑ (Errusieraz) Николаев, П. В. «Лукашевич Клавдия Владимировна» Русские писатели. 1800-1917. 3, 403-404 or. (Noiz kontsultatua: 2024-12-04).
* 1 2 3 4 5 6 (Errusieraz) Осмоловский, А. (1916). «К.В.Лукашевич. (К 35-летию литературно-педагогической деятельности)» Незабудка (Noiz kontsultatua: 2024-12-04).
* ↑ (Errusieraz) Алексеева, О. (1929-1939). «Лукашевич Клавдия Владимировна» Литературная энциклопедия. Москва (Noiz kontsultatua: 2024-12-04).
* ↑ (Errusieraz) Петрова, Г. А. (1967). «Лукашевич, Клавдия Владимировна» in Сурков, Алексей Краткая литературная энциклопедия. 4 Москва: Советская энциклопедия (Noiz kontsultatua: 2024-12-04).
* ↑ (Errusieraz) «Лукашевич, Клавдия» Энциклопедический словарь Брокгауза и Ефрона. XVIII Санкт-Петербург, 87 or. (Noiz kontsultatua: 2024-12-04).
* ↑ (Errusieraz) «Хмызников Павел Константинович» Арктическая энциклопедия. 2 Litres (argitaratze data: 2022), 595 or. ISBN 5040717954. (Noiz kontsultatua: 2024-12-04).
* 1 2 (Errusieraz) Хеллман, Бен. (2016). Сказка и быль: История русской детской литературы. Новое литературное обозрение ISBN 5444804646. (Noiz kontsultatua: 2024-12-04).
* ↑ (Errusieraz) Волков, Соломон. (2022). История культуры Санкт-Петербурга. Litres ISBN 5457012158. (Noiz kontsultatua: 2024-12-04).
* ↑ (Errusieraz) Алубаева, Наталья. (2019). «Важная находка: установлена дата смерти и место погребения писательницы К. В. Лукашевич» Донской временник (Ростов-на-Дону) 28 (Noiz kontsultatua: 2024-12-04).

## Kanpo estekak

* Datuak: Q24352843
* Multimedia: Klavdia Lukashevich / Q24352843